Video Un cunoscut oraș din Franța le interzice copiilor sub 13 ani să iasă singuri pe stradă noaptea. „La vârsta asta nu gândești prea mult”
Data publicării:
Nisa, al 5-lea cel mai populat oraș al Franței, le interzice minorilor sub 13 ani să iasă singuri pe stradă după ora 23:00. Cei prinși afară neînsoțiți de un adult, vor fi duși acasă, iar părinții riscă să fie amendați.
„Nu prea înțeleg sensul acestei interdicții. Din punctul meu de vedere, părinții se pot ocupa de acest lucru”, susține o femeie din Nisa.
Primarul orașului Nisa crede însă altceva. De la 1 mai a impus reguli noi care interzic copiilor mai mici de 13 ani să se plimbe neînsoțiți în intervalul 11 seara 6 dimineața. Legea se va aplica până la finalul verii pentru zona centrală a metropolei și mai multe cartiere.
Argumentul principal este creșterea delincvenței juvenile. Într-unul dintre cartierele rău famate ale Nisei, 52% dintre persoanele reținute în acțiuni împotriva traficului de droguri nu împliniseră încă 18 ani.
„La 13 ani ești un copil. N-ai discernământ, nu gândești prea mult când ai 13 ani. Nu înțelegi riscurile, nu anticipezi pericolul la fel ca un adult”, susține un localnic.
„Cred că e o idee bună. De la o oră încolo... în fine, pe mine nu mă prindea miezul nopții afară când aveam 13 ani”, spune un alt localnic.
Interdicții similare sunt aplicate și în alte orașe ale Franței, iar ministrul de Interne afirma în luna aprilie că ar fi de acord cu implementarea acestor reguli la nivel național.